ประโคมสินเชื่อบ้านดอกเบี้ยต่ำ0%นาน5ปี
แบงก์หวังใช้ซอฟต์โลนปลุกสินเชื่อบ้าน ไทยพาณิชย์คาดเงินกู้ดอกเบี้ยต่ำ 3.68 หมื่นล้าน หมดในครึ่งปี กสิกรตั้งเป้ากวาดลูกค้า 2 หมื่นราย
22 มี.ค. 2555

แบงก์หวังใช้ซอฟต์โลนปลุกสินเชื่อบ้าน ไทยพาณิชย์คาดเงินกู้ดอกเบี้ยต่ำ 3.68 หมื่นล้าน หมดในครึ่งปี กสิกรตั้งเป้ากวาดลูกค้า 2 หมื่นราย
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า ธนาคารได้จัดโครงการสินเชื่อบ้านดอกเบี้ยต่ำ (ซอฟต์โลน) สำหรับลูกค้าผู้ประสบอุทกภัยที่ต้องการซื้อที่อยู่อาศัยใหม่ ตามวงเงินที่ได้รับจัดสรรจากธนาคารแห่งประเทศไทยรวม 3.68 หมื่นล้านบาท 
โครงการนี้ลูกค้าจะได้รับดอกเบี้ยคงที่ 3% นาน 5 ปี สำหรับเงินกู้ 1 ล้านบาทแรก หลังจากนั้นจะคิดดอกเบี้ยพิเศษของธนาคารที่มีให้ลูกค้าเลือก 10 รูปแบบ เช่น ดอกเบี้ย 0% ตั้งแต่ 3-10 เดือน ดอกเบี้ยคงที่ 3 ปี ซึ่งลูกค้าจะต้องยื่นกู้ภายในเดือน มิ.ย.นี้
“ความต้องการซื้อบ้านในปีนี้มีมากกว่าที่คิดไว้ โดยเฉพาะบ้านเดี่ยวและทาวน์เฮาส์ราคาไม่เกิน 3 ล้านบาท ในทำเลที่น้ำไม่ท่วม โดย 2 เดือนแรกที่ผ่านมาสินเชื่อบ้านเติบโตไปแล้ว 1.3 หมื่นล้านบาท เพิ่มขึ้น 20% เมื่อรวมกับแรงกระตุ้นจากซอฟต์โลนน่าจะหมดภายในไตรมาส 2 และทั้งปีน่าจะโตได้ 8 หมื่นล้านบาท” นางพิกุล กล่าว
นางพิกุล กล่าวว่า ขณะนี้ลูกค้าสินเชื่อบ้าน 60-70% ของธนาคารมาจากช่องทางความร่วมมือกับโครงการอสังหาริมทรัพย์ต่างๆ ทำให้มียอดการปฏิเสธสินเชื่ออยู่ที่ 3.5% อย่างไรก็ตาม ธนาคารยังคงเข้มงวดด้านการขอกู้บ้านเช่นเดิม
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ธนาคารได้จัดโครงการสินเชื่อดอกเบี้ยต่ำพิเศษวงเงิน 1.4 หมื่นล้านบาท โดยลูกค้าจะได้รับดอกเบี้ยคงที่ 3% นาน 5 ปี สำหรับ 1 ล้านบาทแรก ส่วนที่เกินจะคิดอัตราดอกเบี้ยพิเศษ 0% ใน 6 เดือนแรก จากนั้นมีดอกเบี้ย 7 แบบให้เลือก โดยตั้งเป้าปล่อยกู้ลูกค้า 2 หมื่นราย วงเงิน 3.2 หมื่นล้านบาท